KOMISIJOS SPRENDIMAS
2006 m. rugsėjo 6 d.
nustatantis Bendrijos finansinę pagalbą kompensuoti išlaidoms, patirtoms 2001 m. ir 2002 m. Italijoje taikant neatidėliotinas kovos su mėlynojo liežuvio liga priemones
(pranešta dokumentu Nr. C(2006) 3933)
(Tik tekstas italų kalba yra autentiškas)
(2006/604/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2001 m. ir 2002 m. Italijoje buvo kilę mėlynojo liežuvio ligos (avių katarinės karštinės) protrūkių. Ligos atsiradimas kėlė didelį pavojų Bendrijos gyvulių populiacijai.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų prisidėti prie minėtos valstybės narės išlaidų, atitinkančių reikalavimus ir patirtų taikant neatidėliotinas kovos su liga priemones, kompensavimo, laikantis Sprendime 90/424/EEB nustatytų reikalavimų.
(3)
2003 m. rugsėjo 24 d. Komisijos sprendimu 2003/677/EB dėl Bendrijos finansinės pagalbos mėlynojo liežuvio ligos likvidavimui 2001 m. ir 2002 m. Italijoje (2) Italijai buvo suteikta Bendrijos finansinė pagalba kompensuoti išlaidoms, patirtoms 2001 m. ir 2002 m. taikant neatidėliotinas kovos su mėlynojo liežuvio liga priemones.
(4)
Pagal šį sprendimą buvo išmokėta pirmoji 4 000 000 EUR išmoka.
(5)
Remiantis šiuo sprendimu, likusi Bendrijos finansinės pagalbos dalis turi būti pagrįsta 2003 m. gruodžio 19 d. pateiktu Italijos prašymu, patvirtinamaisiais dokumentais ir Komisijos atliktų patikrinimų vietoje rezultatais. Italijos pateiktame prašyme nurodyta suma, kuriai kompensuoti skirta Bendrijos finansinė pagalba negali viršyti 50 % visų reikalavimus atitinkančių išlaidų, buvo 24 515 016 EUR.
(6)
Atsižvelgiant į šias aplinkybes reikėtų nustatyti bendrą Bendrijos finansinės pagalbos dydį kompensuoti reikalavimus atitinkančioms išlaidoms, patirtoms 2001 m. ir 2002 m. likviduojant mėlynojo liežuvio ligą Italijoje.
(7)
Remiantis pagal Bendrijos veterinarijos taisykles Komisijos atliktų patikrinimų vietoje rezultatais ir Bendrijos finansinės paramos teikimo reikalavimais, visa nurodyta išlaidų suma negali būti laikoma Bendrijos finansinės pagalbos reikalavimus atitinkančia suma.
(8)
2006 m. kovo 17 d. Italijai buvo pateiktos Komisijos pastabos, galutinės išvados ir nurodytas reikalavimus atitinkančių išlaidų nustatymo metodas.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimu 2003/677/EB, nustatoma, kad bendra Bendrijos finansinė pagalba kompensuoti išlaidoms, susijusioms su mėlynojo liežuvio ligos likvidavimu Italijoje 2001 m. ir 2002 m., yra 7 358 839 EUR.
Kadangi remiantis Sprendimu 2003/677/EB jau buvo išmokėta pirmoji 4 000 000 EUR išmoka, Italijai išmokama likusi 3 358 839 EUR dalis.
2 straipsnis
Šis sprendimas skirtas Italijos Respublikai.
Priimta Briuselyje, 2006 m. rugsėjo 6 d.